Πάσχα της ΑΧΕΠΑ στο Πατριαρχείο
Επίσκεψη στο Φανάρι και στην Θεολογική Σχολή της Χάλκης
Αντιπροσωπεία της μεγάλης Ελληνοαμερικανικής οργάνωσης ΑΧΕΠΑ πέρασε την Μεγάλη Εβδομάδα και την Κυριακή του Πάσχα στην Κωνσταντινούπολη, στα πλαίσια της 82 ετήσιας εκδρομής της στην Ελλάδα, την Κύπρο και το Οικουμενικό Πατριαρχείο. Της ομάδας ηγούνται ο Ύπατος Πρόεδρος Nicholas Karacostas, η Πρόεδρος του γυναικείου παραρτήματος γνωστού ως Κόρες της Πηνελόπης, Elaine M. Sampanis, η Πρόεδρος της οργάνωσης νεολαίας Κόρες της Αθηνάς, Sia Zois, ο Πρόεδρος του Καναδικού παραρτήματος, Nick Aroutzidis. και πολλά άλλα μέλη της οργάνωσης από διάφορα σημεία των Ηνωμένων Πολιτειών στα οποία η ΑΧΕΠΑ διατηρεί παραρτήματα. Το πρωί της Μεγάλης Παρασκευής, ο Πρόεδρος Karacostas συναντήθηκε με την Αμερικανίδα Γενική Πρόξενο Sharon Anderholm Wiener η οποία και τον ενημέρωσε γύρω από θέματα που ανάγονται στις διμερείς σχέσεις Ηνωμένων Πολιτειών και Τουρκίας με ιδιαίτερη έμφαση στους τομείς των ανθρωπίνων δικαιωμάτων και της θρησκευτικής ελευθερίας στην Τουρκία. Επίσης την Μεγάλη Παρασκευή ολόκληρη η αντιπροσωπεία της ΑΧΕΠΑ έγινε δεκτή στο Φανάρι από τον Οικουμενικό Πατριάρχη κ. Βαρθολομαίο ο οποίος για μια ακόμη φορά εξέφρασε τις ευχαριστίες του στην ομογενειακή οργάνωση για την υποστήριξη που παρέχει στα θέματα του Πατριαρχείου. Ο κύριος Βαρθολομαίος είχε αμέσως μετά και ιδιαίτερη συνάντηση με τον Πρόεδρο της ΑΧΕΠΑ κατά την οποία του ανέφερε με περισσότερες λεπτομέρειες τα προβλήματα και τις δυσκολίες που αντιμετωπίζει το Πατριαρχείο σε καθημερινή βάση. Η επίσκεψη ολοκληρώθηκε με την ανταλλαγή δώρων και αργότερα η αντιπροσωπεία της ΑΧΕΠΑ παρακολούθησε την τελετή της Αποκαθηλώσεως και την περιφορά του Επιταφίου στην Εκκλησία του Αγίου Γεωργίου στο Φανάρι. Την επομένη το πρωί η αντιπροσωπεία της ΑΧΕΠΑ επισκέφθηκε την Θεολογική Σχολή της Χάλκης και την περίφημη βιβλιοθήκη της που χτίστηκε πριν από 600 χρόνια. Μητροπολίτης υπεύθυνος για την φροντίδα της Σχολής όσο αυτή βρίσκεται κλειστή, ξενάγησε τους ομογενείς από τις Ηνωμένες Πολιτείες σε όλους τους χώρους του ερημωμένου εκπαιδευτικού ιδρύματος και στην διάρκεια της ξενάγησης τους ευχαρίστησε για τις προσπάθειες που καταβάλουν με στόχους την επαναλειτουργία της Θεολογικής Σχολής και την ενίσχυση του Πατριαρχείου. Το βράδυ του Μεγάλου Σαββάτου η αντιπροσωπεία επέστρεψε στην Κωνσταντινούπολη όπου και έκανε Ανάσταση στην κατάμεστη από πιστούς Εκκλησία του Αγίου Γεωργίου στο Φανάρι μαζί και πάλιν με τον Οικουμενικό Πατριάρχη. Τις πρώτες ώρες της Κυριακής, λίγο μετά την λειτουργία της Αναστάσεως, ο Πρόεδρος της ΑΧΕΠΑ Karacostas δείπνησε με τον κ. Βαρθολομαίο σε ιδιαίτερο χώρο του Πατριαρχείου και παρέμεινε κοντά του συζητώντας μέχρι τις 4:30 το πρωί. Από την Δευτέρα η ομογενειακή αντιπροσωπεία βρίσκεται στην Θεσσαλονίκη όπου μεταξύ άλλων επισκέπτεται σήμερα Τρίτη το Νοσοκομείο που έχει αναγείρει η ΑΧΕΠΑ στην πρωτεύουσα του Ελληνικού Βορρά. Η εκδρομή της ΑΧΕΠΑ περιλαμβάνει δύο ακόμα σταθμούς, την Αθήνα και την Κύπρο.